三次韻答惠蘭亭紙翠毫筆
作者：方岳
朝代：宋

paragraphs: 半生書癡蟲蠹木，不管缾無舊儲粟。
青燈竹屋雪村寒，聲鳴益悲夢難續。
晚菘早韭有書味，詩腹冰清鄙粱肉。
邇來毛穎會稽楮，乃欺余貧共羞縮。
夜深磨墨訴石平，五色榮光隨下燭。
窗間錯落驚暴富，每見兒曹輒相祝。
奇牋勿污寒具油，玩弄其毋當肴蔌。
觚稜古瓦亦懽喜，春浪生池含雪瀑。
霜毫世輩何多耶，向者心期一夔足。
吾生但識鼠鬚健，未省禽魚堪汗牘。
重綈十襲不敢吮，誰作猗那頌於穆。
最憐長安驕騃兒，翠毫入手春山蹙。
平時作葉供媚嫵，拔羽詩書豈吾恧。
何知梳洗曉鬟綠，解出文章排五鹿。
策勛翰墨玉牀籍，未羨香車駕金犢。
如聞六宮今弋綈，釵梁不飾黄花菊。
細鈿高朵花爲筆，創巧寧知誰縛束。
吁嗟文采信爲累，莫拯多生羽毛禿。